Foto: FAH



IVAN VILIBOR SINČIĆ, Vladimira Palfi i Ivan Pernar pustili su u medije informaciju po kojoj danas održavaju osnivačku skupštinu najnovije stranke.



Iako je prvotna informacija bila da će se skupština održati u Petrinjskoj u Zagrebu, okupljenim novinarima dojavljeno je kako se mjesto radnje ipak izmijenilo i da će se skupština nove stranke održati u Sesvetama.

Prema informacijama iz redova bivših im stranačkih kolega doznajemo da se nova stranka zove Jedina opcija. Predsjednik je Lovre Crvelin, a supredsjednik Matej Matić.



Proračunski milijuni na kocki



Još uvijek živozidaškom trojcu prilično se žuri s osnivanjem nove stranke jer bi ju trebali imati do trenutka konstituiranja Sabora, odnosno, do petka. Ukoliko to ne učine, stavljaju na kocku milijune kuna proračunskog novca koji će pripasti stranci na koju se u tom trenu vode njihovi mandati, odnosno – ako ne stvore novu stanku – Živom zidu.



Sinčiću, Pernaru i Palfi to nikako ne odgovara jer postoji mogućnost da pokrenuta istraga i pravna zavrzlama pokaže kako zapravo uopće nemaju ovlasti nad Živim zidom. A onda ni nad novcem…



Podsjetimo, dio bivših kolega Sinčića i družinu optužuje za lažiranje skupštine i falsificiranje potpisa, a obzirom na očajničke pokušaje da registriraju novu stranku, ni sami trojac ne vjeruje da bi ishod postupka koji se vodi mogao završiti u njihovu korist.



Ministarstvo uprave odbilo Sinčića



Sinčić, Pernar i Palfi u proteklih su mjesec dana već pokušali osnovati novu stranku, no očito su to radili u ogromnoj žurbi jer su prilično loše proučili zakone, što je na koncu i rezultiralo odbijenicom od strane Ministarstva uprave, i to iz prilično trivijalnog razloga. Naime, naziv stranke (Živi zid - Ivan Vilibor Sinčić) presličan je nazivu postojeće stranke – Živi zid, što aktualni zakon ne dopušta.



Čak ako sutra i podnesu zahtjev za registracijom nove stranke, Sinčić, Pernar i Palfi samo teoretski mogu i uspjeti u svojem naumu do petka. Ministarstvo uprave trebalo bi se vraški potruditi da taj posao odradi u svega nekoliko dana…

Utrka s vremenom

Tekst se nastavlja ispod oglasa

Također, faktor za koji je nejasno kako su Sinčić i ekipa mislili riješiti je i prigovor koji će na njihov pokušaj registracije nove stanke sasvim sigurno uložiti i njihovi bivši stranački kolege, odnosno, ekipa koja im i osporava pravo na vođenje i zastupanje stranke te ih optužuje za čitav niz kaznenih djela. To nam je u telefonskom razgovoru i potvrdio Siniša Gabrić koji je izabran za predsjednika Živog zida na skupštini koju spomenuti trojac ne priznaje. Drugim riječima, da bi riješili prvi u raskošnom nizu problema, Sinčić, Palfi i Pernar trebali bi sutra predati zahtjev za upis u Registar političkih stranaka i nadati se da će Ministarstvo uprave odbaciti prigovor njihovih ljutih neprijatelja te do petka izdati za njih povoljno rješenje. Zvuči malo vjerojatno, no, kao što smo se već x puta uvjerili, hrvatska politika je rasadnik upravo takvih odluka i poteza…



